Αξιότιμοι προσκεκλημένοι

Σας καλωσορίζουμε στην Θεσπρωτία, και σας ευχαριστούμε από καρδιάς, που μας τιμάτε με την παρουσία σας στην σημερινή ενημερωτική εκδήλωσή μας.

Βρισκόμαστε στα γραφικά Σύβοτα, το πλέον γνωστό τουριστικό μας θέρετρο,

που μαζί με την Πέρδικα, την Πλαταριά, την Ηγουμενίτσα και την Σαγιάδα

αποτελούν τους βασικούς καλοκαιρινούς προορισμούς χιλιάδων επισκεπτών.

Ο ορεινός μας όγκος, γνωστός σε όλο τον κόσμο, από τα Ομηρικά έπη, με τον ποταμό των ψυχών, τον Αχέροντα, και την γραφική Γλυκή,

αλλά και την απελευθέρωση του έθνους με το ηρωικό Σούλι

και μετέπειτα, με το Έπος του Σαράντα, με τα βουνά της Μουργκάνας και των Φιλιατών, και την Μαρτυρική Παραμυθιά

συνθέτουν ένα πλούσιο μωσαϊκό Ιστορίας, Πολιτισμού και φυσικού κάλους,

και υπόσχονται αποδράσεις για 12 μήνες τον χρόνο!

Ευχόμαστε να έχετε μια όμορφη διαμονή, που θα αποτελέσει την αφορμή για να μας επισκεφθείτε ξανά το επόμενο διάστημα.

Η σημερινή ημερίδα, επιλέχθηκε και συμπεριλήφθηκε στην Ευρωπαϊκή λίστα δράσεων Ναυτικής Ημέρας, **European Maritime Day in My Country** για το έτος 2022,

πραγματοποιείται στα πλαίσια της Πράξης «**Πρόγραμμα Ανάδειξης και Προβολής Προϊόντων Ιχθυοκαλλιέργειας Θεσπρωτίας**»

του Επιχειρησιακού Προγράμματος **ΑΛΙΕΙΑ και ΘΑΛΑΣΣΑ 2014-2020**, που υλοποιεί το Επιμελητήριο Θεσπρωτίας με την πολύτιμη συνεργασία του Συλλόγου Υδατοκαλλιεργητών Θεσπρωτίας.

Σκοπός της Πράξης, είναι η υποστήριξη ενός εκ των πλέον δυναμικών αναπτυξιακών κλάδων της περιοχής μας, της Ιχθυοκαλλιέργειας.

Ενός κλάδου, που, πέραν της πολύ μεγάλης σημασίας του για το εξαγωγικό εμπόριο της χώρας μας,

με τους σχεδόν δώδεκα χιλιάδες τόνους ετήσιας παραγωγής, και με το 95% αυτής να εξάγεται,

έχει ένα πολύ μεγαλύτερο ρόλο, και στην ανάπτυξη της περιοχή μας.

Είναι ένας κλάδος, που δεν συνεισφέρει μόνο με την απασχόληση σε περισσότερους από 500 εργαζομένους,

και με την εισροή κεφαλαίων που επενδύονται στην Θεσπρωτία,

Αλλά, είναι εξαιρετικά σημαντικός για τον νομό μας, και λόγω της θετικής επίπτωσή του, σε πολλούς άλλους επιχειρηματικούς κλάδους και στην συνολική κινητοποίηση τοπικών επιχειρήσεων, όπως:

τα καταλύματα, ξενοδοχεία και επιχειρήσεις εστίασης, που φιλοξενούν όλο το χρόνο εξωτερικούς συνεργάτες των μονάδων μας,

οι επιχειρήσεις επισκευής και συντήρησης μηχανών θαλάσσης και λοιπού εξοπλισμού τους,

οι επιχειρήσεις επαγγελματικής ένδυσης και εξοπλισμού

αλλά και τροφοδοσίας καυσίμων και προμήθειας σκαφών και οχημάτων.

Μια πολυεπίπεδη συνεισφορά της Ιχθυοκαλλιέργειας στην τοπική οικονομία,

αλλά και στην κοινωνία, με διαρκείς δωρεές προϊόντων στα κοινωνικά παντοπωλεία των Δήμων μας.

Έτσι, ο κλάδος έχει αναδειχθεί σε ηγετική θέση στην αναπτυξιακή προσπάθεια του Επιμελητηρίου μας.

Κε Υπουργέ

Επί σειρά πάρα πολλών ετών, πασχίζαμε,

σε στενή συνεργασία με τον Σύλλογο Υδατοκαλλιεργητών Θεσπρωτίας,

για την έκδοση του πολυπόθητου Προεδρικού Διατάγματος, για την λειτουργία της ΠΟΑΥ Θεσπρωτίας.

Είμαστε ευτυχείς, που επί των ημερών σας, εκδόθηκε επιτέλους η πολυαναμενόμενη απόφαση

για τον χαρακτηρισμό και οριοθέτηση της **Περιοχής Οργανωμένης Ανάπτυξης Υδατοκαλλιέργειας Θεσπρωτίας**,

που αναμένεται να δώσει νέα ώθηση στις μονάδες μας,

να αυξήσει την παραγωγικότητα και την ανταγωνιστικότητά τους,

να ενισχύσει ακόμη περισσότερο τον αγώνα μας κατά της Ανεργίας και της έλλειψης ρευστότητας, που πλήττει όλη την χώρα και ιδιαίτερα την Θεσπρωτία.

Πολύτιμος σύμμαχός μας σε αυτή την προσπάθεια, ήταν διαρκώς η Περιφέρεια Ηπείρου, με πρωτεργάτη τον Περιφερειάρχης μας κο Αλέξανδρο Καχριμάνη, όσο και η Αντιπεριφέρεια Θεσπρωτίας και όλοι οι τοπικοί φορείς.

Βέβαια, περιμένοντας σύντομα την δυναμική λειτουργία της ΠΟΑΥ,

αναδεικνύεται ακόμη περισσότερο

η επιτακτική ανάγκη βελτίωσης κι αναβάθμισης των κάθετων οδών πρόσβασης στις μονάδες ιχθυοκαλλιέργειες,

και πολύ περισσότερο ,

η πρόσβασή τους στο διαδίκτυο, κάτι που δεν παρέχεται μέχρι σήμερα και είναι Απολύτως Αναγκαίο για την λειτουργία τους.

Κυρίες και Κύριοι

Όπως γνωρίζετε, ο ακριτικός νομός μας, άρχισε να αποκτά αναπτυξιακό όραμα, μόνο μετά την ολοκλήρωση των πολύ σημαντικών έργων υποδομής,

όπως η ΕΓΝΑΤΙΑ ΟΔΟΣ, ο νέος σύγχρονος Λιμένας Ηγουμενίτσας, και πρόσφατα η ΙΟΝΙΑ ΟΔΟΣ.

Η γεωγραφική απομόνωση άρθηκε, και τα προϊόντα και οι υπηρεσίες μας, μπόρεσαν να απευθυνθούν σε πολύ μεγαλύτερο κοινό.

Τα αγροτικά μας προϊόντα, κυρίως εσπεριδοειδή,

οι Ιχθυοκαλλιέργειές και ο Τουρισμός

αναδείχθηκαν στους τρείς, πλέον δυναμικούς πυλώνες ανάπτυξης του τόπου.

Το Επιμελητήριο Θεσπρωτίας, αρωγός πάντα στην προσπάθεια των μελών μας για την βελτίωσή τους, και την ανάπτυξη της εξωστρέφειάς τους,

παρείχε διαρκώς, σημαντικά εργαλεία και δράσεις για την υποστήριξή τους.

Είμαστε ευτυχείς γιατί είδαμε τις προσπάθειές μας να αποδίδουν καρπούς,

η εξαγωγική δραστηριότητα να αναπτύσσεται κάθε χρόνο, με εντυπωσιακούς ρυθμούς σε σχέση με παλαιότερα έτη,

η τουριστική περίοδος να έχει επιμηκυνθεί στους τέσσερις και πλέον μήνες

και οι παραγωγοί φρούτων, να μπορούν οι ίδιοι να επιλέγουν το μέλλον τους, μέσα από σημαντικό αριθμό νέων αγορών και συνεργατών, που προσέγγισαν την περιοχή μας.

Η σημερινή ημερίδα, τμήμα ενός ευρύτερου σχεδιασμού, και μιας προσπάθειας αύξησης της κατανάλωσης προϊόντων ιχθυοκαλλιέργειας στο εσωτερικό της Περιφέρειας και της χώρας,

αποτελεί μια ακόμη ενέργεια στήριξης του κλάδου.

Για την δράση αυτή, επιτρέψτε μου να ευχαριστήσω

τόσο το αρμόδιο Υπουργείο, στο πρόσωπο του κου Υπουργού, που σήμερα παρίσταται, για τα εργαλεία που δημιούργησαν και σήμερα χρησιμοποιούμε,

όσο και τα στελέχη της Διαχειριστικής Αρχής, για την αγαστή συνεργασία και υποστήριξή τους, για την επιτυχή υλοποίηση αυτής της πολύ σημαντικής δράσης.

Επίσης, θέλω να ευχαριστήσω ιδιαίτερα τον Σύλλογο Υδατοκαλλιεργητών Θεσπρωτίας, στο πρόσωπο του Προέδρου κου Ιωάννη **Χε**κίμογλου,

για την συνολική βοήθεια του κλάδου που εκπροσωπεί στην τοπική Οικονομία,

στην Κοινωνία

και φυσικά, για την εξαιρετική συνεργασία που έχουμε αναπτύξει όλα αυτά τα χρόνια, αποτέλεσμα της οποίας είναι και η σημερινή εκδήλωση.

Ευχαριστούμε επίσης το ΔΣ της ΟΛΗΓ ΑΕ, τον Διευθύνων Σύμβουλο κο Πορφύρη και την Πρόεδρο κα Δηλαβέρη, για την πολύτιμη στήριξή τους για την «**Ημέρα Γευσιγνωσίας**», που θα πραγματοποιηθεί την Τρίτη 31 Μαΐου στον κτίριο Τ1 του νέου Λιμένα Ηγουμενίτσας.

Και φυσικά, ευχαριστώ ιδιαίτερα τους αξιότιμους Εισηγητές της εκδήλωσης, που ανταποκρίθηκαν πρόθυμα στο κάλεσμά μας,

αφιερώνοντας τον πολύτιμο χρόνο τους, για να μας παρέχουν γνώσεις και πληροφορίες για την συμβολή των προϊόντων Ιχθυοκαλλιέργειας στην Υγεία και στην Οικονομία.

Εύχομαι σε όλους τους επισκέπτες μας ευχάριστη διαμονή στην πανέμορφη Θεσπρωτία,

και σε όλους τους συμμετέχοντες να παρακολουθήσουμε μια ενδιαφέρουσα και εποικοδομητική ημερίδα.